Chiu Su-chê

**Chiu Su-chê** (), sī Tâi-oân A-bí-cho̍k chi̍t-ê í-keng thè-hiu ê chit-gia̍p iá-kiû soán-chhiú, phian-miâ "Chiu-táng", mā ū "Tiong-chit Lâu Tek-hôa" kah in-ūi 2013 nî Sè-kài Iá-kiû Keng-tián-sài ê hó piáu-hiān tit-tio̍h ê "À-chiu soán-kiû-ông" chheng-hō. Chiu Su-chê tī kiû-oân sî-kî tī Sêng-thài COBRAS, Dmedia Pō-liông, Hiaⁿ-tī Chhiōⁿ kah Tiong-sìn Hiaⁿ-tī téng kiû-thoân hāu-le̍k, siú-pī ūi-tì sī chó-gōa-iá-chhiú, bat kiam-jīm chō͘-lí kàu-liān.

## Keng-le̍k
Thian-chú-kàu Hú-jîn Tāi-ha̍k thé-io̍k ha̍k-hē pit-gia̍p, Kok-li̍p Tâi-oân Su-hoān Tāi-ha̍k Tâi-oân-sú gián-kiù-só͘ gián-kiù-seng.
* Hoa-liân Koān-li̍p Kong-ho̍k Kok-bîn Sió-ha̍k Kha-kiû-tūi
* Hoa-liân Koān-li̍p Kong-ho̍k Kok-bîn Sió-ha̍k Siàu-pāng-tūi
* Hoa-liân Koān-li̍p Kong-ho̍k Kok-bîn Tiong-ha̍k Cheng-siàu-pāng-tūi
* Ko-hiông-koān Ko-oán Kang-siong Chheng-pāng-tūi
* Thian-chú-kàu Hú-jîn Tāi-ha̍k iá-kiû-tūi (Tiong-heng Pó-choân)
* Tiong-hôa Chit-pāng Sêng-thài COBRAS tāi-hùn kiû-oân, chèng-sek kiû-oân (2005－2007 nî)
* Tiong-hôa Chit-pāng Dmedia Pō-liông (2008 nî)
* Tiong-hôa Chit-pāng Hiaⁿ-tī Chhiōⁿ (2009 nî 1 goe̍h－2014 nî 1 goe̍h 4 hō)
* Tiong-hôa Chit-pāng Tiong-sìn Hiaⁿ-tī (2014 nî 1 goe̍h 5 hō－2024 nî)

## Chit-gia̍p Seng-gâi
### Sêng-thài Cobras Sî-kî
Chiu Su-chê tī 2005 nî 8 goe̍h sūn-lī ka-bêng Sêng-thài Cobras. Tú ka-bêng chit-pāng ê sî, bô-hoat-tō͘ tī í táⁿ-kek hóe-le̍k tù-chheng ê Sêng-thài Cobras chhióⁿ-tio̍h gōa-iá-chhiú ê sian-hoat ūi-tì, it-ti̍t kàu chìn-ji̍p chit-pāng ê tē-3-tang (2007 nî) chiah ū kò͘-tēng ê sian-hoat ki-hōe, kah Chiā Ka-hiân, Iôⁿ Jōe-tì kah Khu Chhiong-êng sì-ê sī tong-nî Sêng-thài-tūi ê chú-le̍k gōa-iá-chhiú.

### Dmedia Pō-liông Sî-kî
2008 nî Sêng-thài Cobras bē hō͘ Dmedia, chiâⁿ-chò Dmedia Pō-liông-tūi. Chit nî Chiu Su-chê sui-jiân kan-na kòng-chhut sù-hoat hőng-bú-láng, pí kū-nî ê 7-hoat koh-khah chió, tān-sī 0.330 táⁿ-kek-lu̍t, 12-pái thau-lúi sêng-kong, koh tit-tio̍h Chòe-ka 10-jîn Chióng, í-keng sǹg sī bē-bái ê sêng-chek ah. Tān-sī in-ūi Dmedia Pō-liông-tūi hoat-seng "O͘-bí Sū-kiāⁿ", kiû-tūi hőng tû-miâ, Chiu Su-chê bīn-lîm sit-gia̍p ê gûi-ki. Lo̍h-bóe i tī te̍k-pia̍t soán-siù-hōe lāi-té hō͘ Hiaⁿ-tī Chhiōⁿ tī tē-3-lûn kéng-tio̍h.

### Hiaⁿ-tī Chhiōⁿ Sî-kî (hâm Tiong-sìn Hiaⁿ-tī)
tī 2009 nî kàu 2011 nî, kah tūi-iú Phêⁿ Chèng-bín, Tân Koan-jīm chò-hóe cho͘-sêng "n̂g-kim sin 3-kiàm-kheh", chiâⁿ-chò koan-kiān tì-sèng ê cho͘-ha̍p.

2012 nî í 0.365 / 0.462 / 0.587 iu-ī ê táⁿ-kek 3-ûi tit-tio̍h nî-tō͘ MVP. 2013 nî 11 goe̍h 5 hō, koat-tēng chiâⁿ-chò chū-iû kiû-oân , chiâⁿ-chò Tiong-chit sú-siōng tē-4-ūi hêng-sú chū-iû kiû-oân (FA) khoân-lī ê kiû-oân , lo̍h-bóe lâu tī Tiong-sìn Hiaⁿ-tī .

2024 nî 3 goe̍h 15, Chiu Su-chê soan-pò͘ beh tī nî-bóe ín-thè, kiat-sok 20-tang ê kiû-oân seng-gâi. 9 goe̍h 21 kàu 22 ê Chiu Su-chê ín-thè chú-tê-ji̍t hō͘ Tâi-pak Tōa-kī-tàn liân-sòa 2-kang móa-tiôⁿ, kî-tiong 9 goe̍h 21 sài-āu koh ū Gō͘-goe̍h-thiⁿ lâi piáu-ián。Chiu Su-chê tī 9 goe̍h 22kah Bī-choân Liông ê pí-sài kiat-sok liáu-āu ín-thè, mā tāi-piáu bat tī Sêng-thài COBRAS hāu-le̍k kòe ê kiû-oân choân-pō͘ lóng ín-thè--ah.

## Oa̍h-tāng
Chiu Su-chê kīn-nî hôe-kūi kò͘-hiong ê ki-chân iá-kiû, sêng-li̍p "Kiû-gê Ki-kim", Chiu Su-chê Pôe-io̍k Ki-chân Iá-kiû Jîn-châi Chióng-chō͘-ha̍k-kim, hi-bāng ē-sái pôe-io̍k khah-chē iá-kiû jîn-châi.

Chiu Su-chê mā tī 2018 nî tòng-soán pēng-chhiáⁿ tam-jīm Tiong-hôa Chit-pāng Kiû-oân Kang-hōe lí-sū-tióⁿ, i ê chêng chi̍t jīm lí-sū-tióⁿ sī Ô͘ Kim-liông, āu chi̍t jīm sī Tân Kia̍t-hiàn.

## Sêng-pāng Kok-chhiú Keng-le̍k
* 2001 nî À-chiu Iá-kiû Kím-phiau-sài Tiong-hôa-tūi
* 2013 nî Sè-kài Iá-kiû Keng-tián-sài Chu-keh-sài Tiong-hôa-tūi
* 2013 nî Sè-kài Iá-kiû Keng-tián-sài Tiong-hôa-tūi

## Seng-gâi Sêng-chek
* (**Chho͘-o͘-jī** sī hit-nî siōng-koân ia̍h siōng-hó ê sêng-chek)

## Te̍k-sû Sū-chek
* 2006 nî 6 goe̍h 21, tī Sin-tek Iá-kiû-tiôⁿ tùi-chiàn Hiaⁿ-tī Chhiōⁿ, bīn-tùi tâu-chhiú Ông Kèng-le̍k kòng-chhut chit-pāng seng-gâi thâu-chi̍t-ki tāi-táⁿ choân-lúi-táⁿ.
*2007 nî 6 goe̍h 20, tī Sin-chng Iá-kiû-tiôⁿ tùi-chiàn Tiong-sìn Keng, kòng-chhut iū-gōa-iá hong-hiòng ê tāi-táⁿ móa-lúi choân-lúi-táⁿ, mā-sī chit-pāng seng-gâi thâu-chi̍t-ki móa-lúi choân-lúi-táⁿ.
* 2008 nî O͘-bí Sū-kiāⁿ hoat-seng liáu-āu, kah Koeh Bêng-jîn chiâⁿ-chò ûi-jī chham-ka Tiong-hôa Chit-pāng 19 nî pan-chióng tián-lé ê Dmedia Pō-liông kiû-oân. In-ūi tī O͘-bí Sū-kiāⁿ bat hō͘ kiám-chhat-koaⁿ sìn-būn ê koan-hē, sui-jiân Chiu Su-chê sī chèng-jîn ê sin-hūn, tān-sī i ê chheng-pe̍k hit-tang-chūn iu-goân hőng hoâi-gî, só͘-í hoat-piáu tit-chióng kám-giân ê sî bat âu-tīⁿ.
* 2012 nî 7 goe̍h 19, tī Tâi-lâm Chhī-li̍p Iá-kiû-tiôⁿ tùi-chiàn Thóng-it 7-ELEVEn Sai, 6-kio̍k-siōng bīn-tùi Ko Kiàn-sam kòng chhut hőng-bú-láng, seng-gâi lúi-táⁿ-sò͘ ta̍t-sêng 1,000, sī liân-bêng sú-siōng tē-30-lâng.
* 2012 nî 9 goe̍h 22, tī Thian-bú Iá-kiû-tiôⁿ tùi-chiàn Lamigo Thô-oân, 1-kio̍k hā-pòaⁿ bīn-tùi Chan Tiāu-hô kòng chhut 2-hun hőng-bú-láng, sī hit1 kùi tē-20-ki, chiâⁿ-chò tūi-sú tē-6-ê ta̍t-sêng tan-kùi 20-hong í-siōng ê kiû-oân, pún-thó͘ kiû-oân tē-3-lâng.
* 2013 nî 3 goe̍h 8 hō, Sè-kài Iá-kiû Keng-tián-sài ho̍k-sài tùi-chiàn Ji̍t-pún-tūi, 8-kio̍k-hā bīn-tùi Ji̍t-pún ông-pâi Tiân-tiong Chiòng-tāi (Tanaka Masahiro) khah chhut chi̍t-ki ū 1-hun táⁿ-tiám ê it-lúi an-táⁿ, kā saⁿ-lúi ê Phêⁿ Chèng-bín sàng tńg-lâi, hō͘ Tiong-hôa-tūi 3 pí 2 léng-sian Ji̍t-pún. Tān-sī āu--lâi Tiong-hôa-tūi bô-hoat-tō͘ kā sèng-lī siú lo̍h--lâi, lo̍h-bóe í 4:3 su hō͘ Ji̍t-pún.
* 2013 nî 4 goe̍h 13, tī Thian-bú Iá-kiû-tiôⁿ tùi-chiàn Lamigo Thô-oân, 9-kio̍k hā-pòaⁿ nn̄g-pêng 0 pí 0 pêⁿ-chhiú, 1-chhut-kio̍k it jī lúi ū cháu-chiá, bīn-tùi Chiā Tiông-iông phah-chhut chó-gōa-iá hong-hiòng ê an-táⁿ, sī seng-gâi thâu-chi̍t-ki chài-kiàn an-táⁿ, pang-chō͘ kiû-tūi í 1 pí 0 tit-tio̍h sèng-lī, mā kiat-sok kiû-tūi ê 5-liân-pāi.
* 2013 nî 7 goe̍h 11, tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân, 8-kio̍k-siōng thau-lúi sêng-kong, ta̍t-sêng Tiong-hôa Chit-pāng sú-siōng tē-10000-pái ê thau-lúi sêng-kong.
* 2015 nî 4 goe̍h 26, tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân 7-kio̍k-siōng, phah chhut chó-gōa-iá hong-hiòng ê an-táⁿ, ta̍t-sêng chit-pāng seng-gâi 1000-ki an-táⁿ, sī Tiong-hôa Chit-pāng sú-siōng tē-15-ūi.
* 2015 nî 6 goe̍h 4 hō, tī Sin-tek Iá-kiû-tiôⁿ tùi-chiàn Lamigo Thô-oân kòng chhut seng-gâi thâu-chi̍t-ki chài-kiàn hőng-bú-láng, sī chi̍t-ki boán-koàn-phàu.
* Nā Chiu Su-chê piáu-hiān bô hó, PTT ê hiong-bîn tio̍h ē kā kiò-chò "Sòe Un-chai (甩恩齋)", āu--lâi Chiu Su-chê tio̍h iōng chit-ê phian-miâ khai-hoat chi̍t-kóa í "Sòe (甩)" ūi chú ê siong-phín.
* 2017 nî 6 goe̍h 29, tī Chiu-chè Iá-kiû-tiôⁿ tùi-chiàn Lamigo Thô-oân Lîm Hôa-khèng kòng chhut seng-gâi tē-100-ki hőng-bú-láng.
* 2018 nî 8 goe̍h 2 hō, tī Thô-hn̂g Kok-chè Iá-kiû-tiôⁿ tùi-chiàn Lamigo Thô-oân, 3-kio̍k-siōng bīn-tùi Lîm Hôa-khèng kòng chhut iū-gōa-iá hong-hiòng ê ko͘-hun hőng-bú-láng, 8-kio̍k-siōng bīn-tùi N̂g Úi-sēng kòng chhut iū-gōa-iá hong-hiòng ê ko͘-hun hőng-bú-láng, káu-kio̍k siōng bīn-tùi Lîm Kok-jū kòng chhut iū-gōa-iá hong-hiòng ê ko͘-hun hőng-bú-láng, sī Tiong-hôa Chit-pāng sú-siōng tē-29-pái 3-hiáng-phàu, ta̍t-sêng chit-pāng seng-gâi 700-hun tit-hun, sī Tiong-hôa Chit-pāng sú-siōng tē-27-ūi.
*2020 nî 10 goe̍h 4 hō, tī Sin-chng Iá-kiû-tiôⁿ tùi-chiàn Hù-pang Hān-chiong, 8-kio̍k-siōng bīn-tùi Lîm gē-hô kòng chhut chi̍t-ki hőng-bú-láng, chhòng-hā ta̍t-sêng tan-kùi 20-ki hőng-bú-láng ê kiû-oân lāi-té nî-hòe siōng koân ê kì-lo̍k.
* 2021 nî 11 goe̍h 10 hō, tī Tâi-lâm Chhī-li̍p Iá-kiû-tiôⁿ tùi-chiàn Thóng-it 7-ELEVEn Sai, phah-chhut seng-gâi tē-1,700-ki an-táⁿ, sī liân-bêng tē-5-lâng.
* 2024 nî 6 goe̍h 16, tī Tâi-pak Tōa-kī-tàn tùi-chiàn Thóng-it 7-ELEVEn Sai, 8-kio̍k-hā bīn-tùi tâu-chhiú Brock phah chhut an-táⁿ liáu-āu thau-lúi sêng-kong, chiâⁿ-chò liân-bêng le̍k-sú-siōng tē-9-ūi ta̍t-sêng chhian-an pah-hong pah-thau ê kiû-oân.

## Chù-kha

## Chham-khó Chu-liāu

## Gōa-pō͘ Liân-kiat

* 
*